สรรพากรชงหั่นภาษีนิติบุคคลเหลือ15%
กรมสรรพากร เตรียมเสนอให้ลดภาษีเงินได้นิติบุคคลเหลือ 15% เพื่อเสริมแกร่งเอกชนแข่งขันเพื่อนบ้านได้
7 ม.ค. 2556

กรมสรรพากร เตรียมเสนอให้ลดภาษีเงินได้นิติบุคคลเหลือ 15% เพื่อเสริมแกร่งเอกชนแข่งขันเพื่อนบ้านได้
นายสาธิต รังคสิริ อธิบดีกรมสรรพากร เปิดเผยว่า กรมสรรพากรมีแนวคิดจะลดภาษีเงินได้นิติบุคคลลงเหลือ 15% เพื่อให้อัตราภาษีต่ำสุดในภูมิภาคอาเซียน โดยหวังว่าอัตราภาษีดังกล่าวจะกระตุ้นให้เกิดการลงทุนในไทยมากขึ้น และเพิ่มขีดความสามารถในการแข่งขันของประเทศ
ปัจจุบันภาษีนิติบุคคลของไทยได้ลดลงเป็นขั้นจากที่เคยเรียกเก็บในอัตราค่อนข้างสูงถึง 30% ลดลงมาเหลือ 25% ในปีที่แล้ว และในวันที่ 1 ม.ค.นี้ ภาษีได้ลดลงเหลือ 20% 
อย่างไรก็ดี ภาษีเงินได้นิติบุคคลในอัตรา 20% ยังสูงกว่าประเทศคู่แข่งในภูมิภาคทั้งฮ่องกงและสิงคโปร์ ที่เก็บภาษีนิติบุคคลที่ 16-17% ทำให้ไทยเสียเปรียบประเทศดังกล่าวในการดึงดูดนักลงทุนเข้ามาลงทุนในประเทศไทย ซึ่งปัจจุบันไทยไม่มีข้อได้เปรียบในเรื่องค่าจ้างแรงงานถูกเหมือนที่ผ่านมาแล้ว จึงต้องแข่งขันที่มาตรการภาษีแทน
“กรมต้องปรับโครงสร้างภาษีนิติบุคคลลงอีก เพราะเมื่อไปร่วมกับจุดแข็งด้านอื่นของประเทศ ไม่ว่าจะเป็นทรัพยากรธรรมชาติที่สวยงาม แรงงานที่มีฝีมือ จะทำให้ไทยเป็นตัวเลือกอันดับแรกของนักลงทุน” นายสาธิต กล่าว
สำหรับการลดภาษีเงินได้นิติบุคคลจาก 30% เหลือ 20% ทำให้กรมเก็บภาษีลดลงไปปีละ 1.5 แสนล้านบาท ซึ่งจะต้องใช้เวลาประมาณ 5 ปี ในการเก็บภาษีให้กลับมาเท่าเดิม ส่วนที่ลดภาษีนิติบุคคลรอบใหม่ยังไม่มีการประเมินว่าจะเสียรายได้เท่าไร
นายสาธิต กล่าวว่า ปีงบ ประมาณ 2556 มีเป้าเก็บภาษี 1.77 ล้านล้านบาท คาดว่าจะทำได้ตามเป้า แม้ว่าจะมีการลดภาษีเงินได้นิติบุคคล เนื่องจากการขยายตัวทางเศรษฐกิจยังดีอยู่ที่ระดับ 5-5.5% ต่อปี 
“นโยบายของรัฐบาลที่กระตุ้นการใช้จ่าย ทำให้กรมสรรพากรเก็บภาษีมูลค่าเพิ่ม (แวต) เพิ่มขึ้นมาก” นายสาธิต กล่าว